<classify> Miamba ya Tanzania, Klabu ya Yanga, leo wana mtihani mzito mbele ya Township Rollers kutoka Botswana katika mchezo wa hatua ya awali wa Ligi ya Mabingwa Afrika utakaochezwa katika Uwanja wa Taifa jijini Dar es Salaam kuanzia saa 12 jioni. Yanga wanaingia katika mchezo huu wakiwa na kumbukumbu ya kupoteza dhidi ya Township Rollers kwa magoli 2-1 katika Uwanja wa Taifa miaka miwili iliyopita, matokeo ambayo yaliwafanya watupwe nje ya mashindano kwani, walitoka suluhu kwenye mchezo wa marudiano nchini Botswana. Yanga waliangukia kwenye michuano ya Kombe la Shirikisho, ambapo walikutana na Woloita Dicha na kufanikiwa kuwatoa. Miamba hiyo ya Jangwani inarejea katika michuano ya kimataifa baada ya kukosekana msimu uliopita huku wakiwa wamefanya usajili wa takribani zaidi ya wachezaji 13. Msimu uliopita walimaliza katika nafasi ya pili nyuma ya Simba SC. Kocha Mkuu wa klabu hiyo, Mwinyi Zahera amesema wamejipanga vizuri kuhakikisha wanashinda mchezo huo kutokana na ubora wa kikosi chake msimu huu licha kuwa wamekuwa na muda mfupi wa maandalizi. Kikosi changu kipo sawa, wachezaji wote wako tayari kwa mchezo na tutajitahidi kuhakikisha tunashinda katika mchezo huo, amesema Zahera Naye kocha msaidizi Noel Mwandila ambaye alikuwepo wakati timu hizo zilipokutana mara ya kwanza amesema: Mambo mengi yamebadilika tangu mwaka jana. Rollers walionesha ubora na kucheza vizuri tulipokutana nao. Walitufunga mabao 2-1 hapa Dar es Salaam na kutoka suluhu kwao, awamu hii tutafanya vizuri. Pia tunafahau kuwa Rollers wameimarika kwa kiasi kikubwa tangu tulipokutana nao mara ya mwisho. Waliweka kambi Afrika Kusini kuelekea mchezo huu. Hata hivyo tutahakikisha tunafanya vizuri. Kwa wake, mshambuliaji mpya wa Yanga, Sadney Ukhrob amesema anaamini kwamba uzoefu na ubora wao utakuwa ndio utaamua matokeo dhidi ya wapinzani wao. Sijawahi kucheza dhidi ya Twnshipo Rollers katika siku za nyumba, lakini nimecheza dhidi ya Botswana. Najua wanacheza mfumo ambao tunaweza kuwamudu vizuri. Naamini safari hii Yanga wana wachezaji wengi wazuri na tutapata ushindi kutokana na ubora tuliokuwa nao. Tumefanya mazoezi ya kutosha kuelekea msimu mpya na ninaamini kwamba tuko tayari kwa mapambano, amesema. Kulekea mchezo huu, Yanga wamecheza michezo mitatu ya kirafiki dhidi ya Kariobangi Sharks ya Kenya pamoja na KMKM na Mlandege za Zanzibar. Kila la kheri Yanga...  <topic>: MICHEZO 